興化簿葉思文吾鄉老先生也比沿檄見訪既別寄詩二十八韻次韻以酬
作者：王十朋
朝代：宋

paragraphs: 暮年初仕塗，暇日但書策。
儒生餘氣習，筆端事揮斥。
政學兩踈繆，篇章稍沉溺。
楚東會詩豪，酬唱奏金石。
逢場爭出奇，遇險或遭厄。
忽泝三峽流，遥經數州驛。
廬山看未足，巫峯過尤惜。
西郊祠卧龍，東屯弔詩伯。
飛飛猶倦鳥，秋風送歸翮。
同行得嘉友，鏖戰交鋒鏑。
弛檐白蘋洲，天日去咫尺。
忠誼懷魯公，覇業悲項籍。
奉詔還故鄉，齒落肌瘦瘠。
涕泗拜松楸，荒蕪翦荆棘。
心期樂田里，誓不綰銅墨。
橐雖無陸金，歸幸全趙璧。
陛下忽誤恩，泉南又分職。
入閩如入蜀，枯腸復冥索。
腰緣病減圍，髮爲悲添白。
風仰秦君高，節慕姜相直。
惡語誰流傳，同僚誤刊刻。
吾鄉老先生，吏事以儒飾。
新篇似庭燎，遠寄箴我癖。
把酒欲細論，何時再沿檄。
陽春七十首，老豔萬丈射。
招邀屈原魂，收召子厚魄。
驚開老病眼，喜見墨妙蹟。
願公倡斯文，用夏變蠻貊。